Program pomoci de minimis  na rozvoj okresov
 s vysokou mierou nezamestnanosti

Vláda Slovenskej republiky  podľa § 5 ods. 4  zákona č. 231/1999 Z. z. o štátnej pomoci v znení neskorších predpisov (ďalej len „zákon“) schvaľuje tento „Program pomoci de minimis na rozvoj okresov s vysokou mierou nezamestnanosti“ (ďalej len „program“).

1.	Preambula

Program je vytvorený na podporu okresov s vysokou mierou nezamestnanosti, väčšinou štrukturálne a ekonomicky slabých, do ktorých sa má koncentrovať finančná pomoc z predvstupových fondov, ale aj z rozpočtových prostriedkov určených na podporu regiónov.

2.	Právny základ

Program je vypracovaný v súlade so zákonom, v súlade s rozhodnutím Asociačnej rady č. 6/2001 medzi Európskou úniou a Slovenskou republikou, ktorým sa prijímajú implementačné pravidlá na uplatňovanie ustanovení o štátnej pomoci, ktoré sa vláda SR zaviazala dodržiavať zákonom   č. 186/2002 Z. z. o oznámení Ministerstva zahraničných vecí SR, v  súlade so Zmluvou o založení Európskeho spoločenstva (článok 87 a nadväzná sekundárna legislatíva), so Smernicou Európskej únie o národnej regionálnej pomoci OJ C 74/98, s Nariadením Európskej komisie č. 69/2001 o aplikácii článkov 87 a 88 Zmluvy o založení Európskeho spoločenstva  pri pomoci de minimis, s Nariadením Európskej komisie č. 70/2001 o aplikácii článkov 87 a 88 Zmluvy o založení Európskeho spoločenstva na poskytovanie štátnej pomoci pre malých a stredných podnikateľov a v súlade s Národným plánom regionálneho rozvoja Slovenskej republiky.

3.	Účel  programu

Účelom programu je poskytnutie pomoci de minimis formou dotácie na hospodársky rozvoj regiónov podľa § 4 ods.1 písm. a) zákona pre okresy s vysokou mierou nezamestnanosti v súlade s Národným plánom regionálneho rozvoja SR, schváleným uznesením vlády SR č. 240/2001 zo dňa 15. marca 2001 a napomáhať malým podnikateľom^1) najmä pri

a)	vzniku a rozvoji malých podnikov,
b)	zmene a rozširovaní podnikateľských aktivít malých podnikov,
c)	zvyšovaní objemu produkcie malých podnikov,
d)	zvyšovanie konkurencieschopnosti malých podnikov,

za účelom vzniku  nových pracovných miest a rozvoja  štruktúry hospodárstva okresu.

4.	Predmet programu
	
	Predmetom programu je poskytnutie dotácie zo štátneho rozpočtu na obstaranie investičného majetku potrebného na začatie výroby (poskytovania služieb) novovzniknutým podnikateľom alebo na rozširovanie výroby (poskytovania služieb) alebo na činnosti, ktoré vyžadujú zmeny vyrábaných tovarov (služieb) alebo výrobného procesu podnikateľa.

Poskytovateľom pomoci de minimis je Ministerstvo výstavby a regionálneho rozvoja Slovenskej republiky (ďalej len „poskytovateľ“).

5.	Zásady poskytnutia pomoci de minimis

Pomoc de minimis sa poskytuje malým podnikateľom, ktorých predmetom podnikania je výroba alebo služby (ďalej len „žiadateľ“).
	
Pomoc de minimis sa poskytuje žiadateľovi na základe žiadosti, ktorú podáva na príslušnom okresnom úrade. Prílohou žiadosti sú náležitosti určené podľa § 7 ods. 2 a 3 zákona.  Po zrušení okresných úradov preberá kompetencie, týkajúce sa tohto programu nástupnícka organizácia.

Pomoc de minimis sa poskytuje na realizáciu konkrétneho jasne formulovaného podnikateľského zámeru predloženého projektu, ktorý je z vecného a finančného hľadiska jednoznačne vymedzený a majetkoprávne vzťahy, týkajúce sa podnikateľa sú jednoznačne vyjasnené tak, aby umožňovali podnikanie v súlade s projektom.

Pomoc de minimis sa poskytuje žiadateľovi, ktorý splnil daňové a odvodové povinnosti voči štátu a verejným fondom a má vysporiadané mzdové záväzky voči vlastným zamestnancom.
	
Pomoc de minimis sa poskytne žiadateľovi  za podmienky, že sa písomne zaviaže využívať obstaraný majetok najmenej počas piatich rokov^2) a zabezpečí vytvorenie minimálne troch nových pracovných miest v roku podania žiadosti zmluvne uzatvorených na dobu neurčitú. Žiadateľ je povinný novovytvorené pracovné miesta udržať najmenej päť rokov.
	
Žiadateľ je povinný poskytnúť všetky údaje požadované poskytovateľom pomoci de minimis, ktoré sú potrebné k vyhodnoteniu efektívnosti využitia poskytnutej pomoci de minimis.
	
Pomoc de minimis sa poskytuje na základe zmluvy uzavretej medzi žiadateľom a poskytovateľom.
	
Vláda SR  vydá „Kritériá na realizáciu Programu pomoci de minimis na rozvoj okresov s vysokou mierou nezamestnanosti“(ďalej len „kritériá“) pre rok 2003. Poskytovateľ pomoci de minimis vydá po posúdení na Úrade pre štátnu pomoc pre roky 2004, 2005 a 2006 aktualizované kritériá.

Ak žiadatelia nepredložia okresnému úradu žiadosti do výšky určeného limitu pomoci de minimis pre okres, poskytovateľ môže presunúť nevyčerpanú sumu z určeného limitu       na iný okres.

6.	Výška pomoci de minimis

Pomoc de minimis sa poskytne na obstaranie investičného majetku celkove do výšky 50% oprávnených nákladov. Ak sa v rámci týchto investícií obstaráva hmotný investičný majetok, poskytne sa do 50% oprávnených nákladov a na obstaranie nehmotného investičného majetku do 25% oprávnených nákladov na účel využívania nových technológií, pričom celková výška pomoci de minimis v roku podania žiadosti nesmie byť vyššia ako       3 milióny Sk a u jednotlivého podnikateľa súhrnne neprekročí v prepočte 100 000 EUR v priebehu troch po sebe nasledujúcich kalendárnych rokov.

Oprávnené náklady na účely obstarania sú:

a)	u hmotného investičného majetku cena obstarania (cena, za ktorú sa majetok obstaral bez nákladov súvisiacich s jeho obstaraním) pozemkov, budov, strojov, prístrojov a zariadení,
b)	u nehmotného investičného majetku cena obstarania nehmotného investičného majetku, ktorý je výsledkom výskumnej a  vývojovej činnosti a je predmetom priemyselných práv, a ktorý je spojený s obstaraním hmotného investičného majetku, ktorým sú stroje, prístroje a zariadenia .

7.	Spôsob vyhlásenia

Program pomoci de minimis sa zverejní vo Vestníku Ministerstva výstavby a regionálneho rozvoja SR a na internetovej stránke poskytovateľa. Následne okresné úrady zverejnia tento program v dostupnej regionálnej tlači, ako aj na vývesných tabuliach príslušného úradu.

8.	Doba trvania programu 

Tento program sa vyhlasuje na dobu od nadobudnutia jeho účinnosti do 31. 12. 2006.

9.	Spoločné ustanovenia

Na poskytnutie  pomoci de minimis nie je právny nárok.

Nedodržanie podmienok,  za ktorých  sa  pomoc de minimis  poskytla, sa považuje  za   porušenie  rozpočtovej   disciplíny  podľa osobitného predpisu.^3)

Žiadateľ je povinný:
	
a)	preukázať poskytovateľovi použitie prostriedkov  pomoci de minimis a oprávnenosť vynaložených nákladov,
       b)  umožniť poskytovateľovi vykonanie kontroly
               1. použitia prostriedkov  pomoci de minimis,
               2. oprávnenosti vynaložených nákladov,
               3. dodržania podmienok poskytnutia pomoci de minimis.

	Na vykonávanie kontroly sa primerane použijú základné pravidlá kontrolnej činnosti podľa osobitného predpisu^4).

Poskytovateľ oznámi Úradu pre štátnu pomoc poskytnutie pomoci de minimis           do 15 dní od jej  poskytnutia.

Žiadateľ je povinný oznámiť Úradu pre štátnu pomoc prijatie pomoci de minimis      do 15 dní od jej prijatia.

Žiadateľ je povinný k žiadosti  priložiť prehľad každej poskytnutej štátnej pomoci a prehľad o minimálnej^5) pomoci, ktorá bola jemu alebo jeho právnemu predchodcovi poskytnutá v bezprostredne predchádzajúcich troch kalendárnych rokoch^6).

Poskytovateľ je oprávnený vyžiadať si informácie od iných poskytovateľov o nimi poskytnutej štátnej pomoci a tieto osoby sú povinné uvedené informácie bezodkladne poskytnúť^7).

Poskytovateľ je povinný do konca apríla bežného roka počas doby trvania programu predložiť Úradu pre štátnu pomoc súhrnnú správu o poskytnutej  pomoci de minimis  za predchádzajúci kalendárny rok.

Úrad pre štátnu pomoc je oprávnený vyžiadať od príslušných štátnych orgánov, obcí, podnikateľov a iných právnických osôb a fyzických osôb informácie, ak sú potrebné na posúdenie súladu poskytnutia pomoci de minimis so smernicami EÚ, týkajúcimi sa poskytovania pomoci de minimis; tieto osoby sú povinné úradu takéto informácie bezodkladne poskytnúť.

10.	Účinnosť

     	Tento program nadobúda účinnosť dňom schválenia vládou Slovenskej republiky. 

                                                                                                 László Gyurovszky
									minister								
A.	Kritériá na realizáciu Programu  pomoci de minimis  na rozvoj okresov s vysokou mierou nezamestnanosti  pre rok 2003
B.	

Článok 1
Predmet úpravy

Vláda Slovenskej republiky (ďalej len „vláda“), na základe  Programu  pomoci            de minimis na rozvoj okresov s vysokou mierou nezamestnanosti vydáva „Kritériá na realizáciu Programu pomoci de minimis na rozvoj okresov s vysokou mierou nezamestnanosti pre rok 2003“ (ďalej len „kritériá“).

Článok 2
Poskytovateľ

Poskytovateľom  pomoci de minimis  je Ministerstvo výstavby a regionálneho rozvoja Slovenskej republiky (ďalej len „ministerstvo“). 

Článok 3
Žiadateľ

1)	Žiadateľom o  pomoc de minimis sú malí podnikatelia - fyzické osoby alebo právnické osoby - ktorých miesto realizácie projektu (sídlo prevádzky)  je povolené od príslušných orgánov na území vybraných okresov s vysokou mierou nezamestnanosti (ďalej len „vybrané okresy“) (príloha č. 1), ktorí podnikajú v zmysle Obchodného zákonníka. 

2)	Malým podnikateľom^) sa rozumie podnikateľ, ktorý : 
        a)   zamestnáva menej ako 50 zamestnancov,
b)	dosahuje ročný obrat najviac 7 mil. EUR alebo vykazuje v účtovnej závierke    hospodársky výsledok najviac 5 mil. EUR,
c)	je ekonomicky nezávislý^).
d)	podniká v oblasti priemyselnej, stavebnej a remeselnej výroby, osobných a výrobných  službách a v službách cestovného ruchu.

(3)	Ekonomicky nezávislým podnikateľom je podnikateľ, u ktorého :
a)	podiel iných podnikateľov ako malých podnikateľov a stredných podnikateľov na             základnom imaní alebo na hlasovacích právach nie je 25% a viac,
b)	podiel takých malých podnikateľov a stredných podnikateľov, ktorých zakladateľmi sú iní podnikatelia ako malí podnikatelia a strední podnikatelia, na základnom imaní alebo na hlasovacích právach nie je 25% a viac,
c)	sú preukázateľne zistené vlastnícke vzťahy na účely overenia splnenia podmienok             podľa písmen  a)   a   b).

Článok 4
Zdroje a správa  pomoci de minimis

(1)	Zdrojom na financovanie  pomoci de minimis sú prostriedky zo štátneho rozpočtu.

(2)	Správu prostriedkov vykonáva ministerstvo.

(3)	Prostriedky uvedené v odseku 1 vedie ministerstvo na výdavkovom účte štátneho rozpočtu v  Národnej banke Slovenska a zúčtuje ich podľa osobitného predpisu^).

Článok 5
Podmienky poskytnutia  pomoci de minimis

(1)	Ministerstvo poskytne  pomoc de minimis na realizáciu projektu, ktorý zabezpečuje vytvorenie minimálne troch nových pracovných miest v roku podania žiadosti zmluvne uzatvorených na dobu neurčitú.  Žiadateľ je povinný novovytvorené pracovné miesta udržať najmenej päť rokov.

(2)	Ministerstvo poskytne  pomoc de minimis výlučne na projekty realizované vo vybraných  okresoch.

(3)	Ministerstvo poskytne  pomoc de minimis pre malého podnikateľa na obstaranie hmotného investičného majetku potrebného na začatie výroby (poskytovania služieb) novovzniknutým podnikateľom alebo na rozširovanie výroby (poskytovania služieb) alebo na činnosti, ktoré vyžadujú zmeny vyrábaných tovarov (služieb) alebo výrobného procesu podnikateľa^).

(4)	Ministerstvo poskytne pomoc de minimis pre malého podnikateľa na obstaranie nehmotného investičného majetku na účely využívania nových technológií^5).

(5)	Pomoc de minimis na obstaranie investičného majetku podľa odseku 3 a 4 sa poskytne podnikateľovi za podmienky, že sa písomne zaviaže využívať takto obstaraný majetok najmenej počas piatich rokov^6).

(6)	Ministerstvo neposkytne  pomoc de minimis žiadateľovi, ktorý neoprávnene používa alebo zadržiava prostriedky štátneho rozpočtu alebo  štátnych fondov alebo nemá splnené odvodové povinnosti upravené osobitnými predpismi ^7), a ktorý nepredloží doklad     o vlastných finančných prostriedkoch minimálne v sume zhodnej s požadovanou výškou pomoci de minimis.

(7)	Ministerstvo uplatní nárok na vrátenie  pomoci de minimis v plnej výške, ak žiadateľ:
a)	použije  pomoc de minimis na iný účel, než stanovuje zmluva o poskytnutí pomoci de minimis,
b)	prevedie  pomoc de minimis na iný subjekt bez predchádzajúceho súhlasu poskytovateľa.

(8) Pomoc de minimis  poskytnutá v roku 2003 musí byť použitá do konca roka 2003.

(9) Ministerstvo uvoľní čerpanie  pomoci de minimis až po vyčerpaní vlastných finančných zdrojov žiadateľa vo výške schválenej  pomoci de minimis  na odsúhlasený projekt v roku 2003. 

	(10) Ministerstvo ako poskytovateľ je oprávnené vyžiadať si doplňujúce informácie súvisiace s podnikateľským projektom pre účely posúdenia súladu projektu žiadateľa s podmienkami poskytnutia  pomoci de minimis.

	(11) Žiadateľ  pomoci de minimis je povinný poskytnúť všetky údaje požadované poskytovateľom pomoci de minimis, ktoré sú potrebné k vyhodnoteniu efektívnosti využitia  pomoci de minimis.

Článok 6
Výška  pomoci de minimis

(1)	Ministerstvo poskytne pomoc de minimis na realizáciu projektu, pričom celková výška poskytnutej  pomoci de minimis v roku podania žiadosti nesmie byť vyššia ako 3 mil. Sk a u jednotlivého podnikateľa súhrnne neprekročí v  prepočte 100 000 EUR v priebehu troch po sebe nasledujúcich kalendárnych rokov (pričom sa berie do úvahy štátna pomoc aj pomoc de minimis).

(2)	Pomoc de minimis podľa odseku 1 sa môže poskytnúť na obstaranie investičného majetku celkove do výšky 50% oprávnených nákladov. Ak sa v rámci týchto investícií obstaráva hmotný investičný majetok poskytne sa do 50% oprávnených nákladov a na obstaranie nehmotného investičného majetku do 25% oprávnených nákladov.

(3)	Oprávnenými nákladmi^8) na účel obstarania sú:
a)	 na účel obstarania hmotného investičného majetku je cena obstarania pozemkov,    budov, strojov, prístrojov a zariadení (cena, za ktorú sa majetok obstaral bez nákladov súvisiacich s jeho obstaraním), 

b)	na účel obstarania nehmotného investičného majetku je cena obstarania nehmotného investičného majetku, ktorý je výsledkom výskumnej a vývojovej činnosti a je predmetom priemyselných práv, a ktorý je spojený s obstaraním hmotného investičného majetku, ktorým sú stroje, prístroje a zariadenia.

Článok 7
Postup pri poskytnutí  pomoci de minimis

(1)	Minister výstavby a regionálneho rozvoja Slovenskej republiky (ďalej len „minister“) určí každoročne limit dotácie pre každý vybraný okres a oznámi ho písomne príslušnému okresnému úradu. Výška limitu peňažných prostriedkov príslušného okresu sa určí v závislosti na počte obyvateľov  a na priemernej  miere nezamestnanosti za  prvé            3 štvrťroky predchádzajúceho kalendárneho roka  nasledovne:

L = PV x  PO x  k_mno

	L - limit okresu v Sk,
	PV - priemerná výška  pomoci de minimis na 1 obyvateľa vybraných okresov (celková výška pomoci de minimis určená pre daný rok vydelená celkovým počtom obyvateľov vybraných okresov),
	PO - počet obyvateľov okresu,
	k_mno - koeficient miery nezamestnanosti okresu (priemerná miera nezamestnanosti v danom okrese vydelená celkovou priemernou mierou nezamestnanosti vybraných okresov).

(2)	Ministerstvo poskytne  pomoc de minimis na základe písomnej žiadosti^9) o poskytnutie pomoci de minimis (ďalej len „žiadosť“) a zmluvy uzavretej so žiadateľom.

(3)	Príslušný okresný úrad  poskytne žiadateľovi všetky náležitosti potrebné          k uchádzaniu sa o pomoc de minimis, a to program, kritériá a vzor žiadosti (príloha č.5) spolu s prehľadom všetkých povinných dokladov. V prípade vydania metodických pokynov, týkajúcich sa pomoci de minimis ministerstvom, okresný úrad je povinný tieto poskytnúť žiadateľovi. 
  
(4)	Žiadosť o poskytnutie  pomoci de minimis spolu s projektom sa predkladá okresnému úradu podľa miesta realizácie projektu (sídla prevádzky) do 15. apríla 2003.  Okresný úrad žiadosť zaeviduje (pridelí žiadosti evidenčné číslo) a potvrdí žiadateľovi dátum predloženia. Okresný úrad skontroluje súlad predložených žiadostí a ich príloh so zákonom   č. 231/1999 Z. z. o štátnej pomoci v znení neskorších predpisov (ďalej len „zákon“), ako aj s kritériami, prípadne metodickými usmerneniami ministerstva a  vypracuje ku každej žiadosti vyhodnotenie projektu (príloha č. 2).

(5)	Na posúdenie žiadostí okresný úrad zriadi najmenej 5 člennú komisiu.  V súlade s princípom partnerstva pri uplatnení regionálnej politiky členmi komisie sú: zástupca  okresného úradu, zástupca podnikateľov, zástupca Národného úradu práce - OÚP,  zástupca mimovládneho sektoru, zástupca samosprávnych orgánov a pod. Komisia zriadená okresným úradom posúdi žiadosti a jej prílohy podľa Kritérií na posúdenie a schvaľovanie projektu (príloha č. 3) a pridelí  každej žiadosti získaný počet bodov. Komisia ďalej zoradí žiadosti podľa dosiahnutého počtu bodov, čo uvedie v zápisnici spolu s prínosom realizácie jednotlivých projektov pre daný okres. 

(6)	Okresný úrad zašle všetky posúdené a zoradené žiadosti spolu s projektmi a prílohami, so zápisnicou a  so svojím stanoviskom do 30. apríla 2003 ministerstvu. Okresný úrad vo svojej zápisnici uvedie členov komisie.

(7)	Odbor programov regionálneho rozvoja a koordinácie štrukturálnych nástrojov ministerstva posúdi súlad predložených žiadostí a ich príloh so zákonom a kritériami a predloží ich na posúdenie medzirezortnému poradnému orgánu ministra do 06. júna 2003.

(8)	Medzirezortný poradný orgán ministra je 9 členná komisia (ďalej len ,,komisia“). Komisia  je  vytvorená ministrom  v súlade s princípom partnerstva. Členmi komisie sú: zástupca ministerstva, zástupca Ministerstva financií Slovenskej republiky, zástupca Ministerstva práce, sociálnych vecí a rodiny Slovenskej republiky, zástupca Ministerstva životného prostredia Slovenskej republiky, zástupca Ministerstva vnútra Slovenskej republiky, zástupca Ministerstva hospodárstva Slovenskej republiky, zástupca Ministerstva pôdohospodárstva Slovenskej republiky, zástupca Grémia tretieho sektora a zástupca Združenia podnikateľov Slovenska, pričom zástupcu deleguje každý rezort osobitne, na základe výzvy   z ministerstva. 

(9)	Komisia vychádzajúc z odborného stanoviska odboru programov regionálneho rozvoja a koordinácie štrukturálnych nástrojov ministerstva, posúdi žiadosti z pohľadu štátnej regionálnej politiky. Po posúdení predloží žiadosti spolu so svojím stanoviskom ministrovi na rozhodnutie do 20. júna 2003. 

(10)	Minister do 04. júla 2003 rozhodne o poskytnutí  pomoci de minimis jednotlivým žiadateľom, a to do výšky určeného limitu pre okres. Minister pri svojom rozhodnutí vychádza z výsledkov hodnotenia okresnej komisie, odborného stanoviska odboru programov regionálneho rozvoja a koordinácie štrukturálnych nástrojov ministerstva a hodnotenia komisie.  Rozhodnutie o poskytnutí  pomoci de minimis oznámi ministerstvo písomne okresnému úradu a žiadateľovi do 14. júla 2003. Prehľad  o poskytnutej  pomoci de minimis  sa zverejní na internetovej stránke ministerstva.

(11)	Po schválení pomoci de minimis ministerstvo uzatvorí so žiadateľom  pomoci de minimis zmluvu o poskytnutí  pomoci de minimis (ďalej len „zmluva“), najneskôr           do 30. septembra 2003. V prípade, že zo strany žiadateľa nebude uvedený termín dodržaný, žiadateľ stráca na  pomoc de minimis nárok.

(12)	Okresný úrad do 30. júla  2003 písomne vyrozumie žiadateľov, ktorým nebola poskytnutá  pomoc de minimis.

      (13)	Ministerstvo vráti okresnému úradu žiadosti spolu s projektovou dokumentáciou, ktoré :
a)	presiahnu výšku určeného limitu štátnej pomoci podľa odseku 1, 
b)	nespĺňajú podmienky podľa článku 3 a 5,
c)	neboli ministrom schválené.

 (14)     Ak okresný úrad nepredloží ministerstvu kompletné žiadosti podľa článkov 3, 5 a 8 do výšky určeného limitu, minister môže presunúť nevyčerpanú sumu z určeného limitu do iného okresu. 

 (15)      Ak po podpísaní zmluvy medzi prijímateľom a poskytovateľom príde zo strany prijímateľa k odôvodneným zmenám zmluvných podmienok, o ktoré vopred prijímateľ písomne požiada poskytovateľa, povolenie príslušnej zmeny je výlučne v právomoci ministra. 

(16)	Na konanie o poskytnutie pomoci de minimis sa nevzťahuje osobitný predpis^10).

Článok 8
Žiadosť

(1)	Žiadosť obsahuje najmä:

a)	meno a priezvisko alebo obchodné meno žiadateľa,
b)	bydlisko alebo sídlo žiadateľa,
c)	identifikačné číslo a daňové identifikačné číslo žiadateľa,
d)	predmet a účel použitia požadovanej  pomoci de minimis,
e)	výšku požadovanej pomoci de minimis,
f)	dobu realizácie projektu.

(2) Prílohou žiadosti je najmä:

a)	projekt,
b)	rozpočet projektu,
c)	potvrdenie o finančnom zabezpečení projektu, napríklad prísľub z banky o úvere,  výpis z podnikateľského účtu žiadateľa, zmluva o poskytnutí finančných prostriedkov od nebankového subjektu a pod.
d)	výpis z obchodného registra nie starší ako tri mesiace, alebo iný doklad o oprávnení na podnikanie, ak žiadateľ nie je zapísaný v obchodnom registri, novovznikajúci subjekt predloží doklad o založení do 2 mesiacov od priznania  pomoci de minimis, inak stráca nárok na pomoc de minimis,
e)	výpis z registra trestov nie starší ako tri mesiace
1.	žiadateľa, ktorý je fyzickou osobou,
2.	štatutárneho orgánu žiadateľa alebo členov štatutárneho orgánu žiadateľa, ktorý je právnickou osobou,
f)	potvrdenie príslušného daňového úradu o tom, že žiadateľ nie je daňovým dlžníkom, 
g)	potvrdenie o tom, že žiadateľ nie je dlžníkom  poistného na dôchodkové zabezpečenie, nemocenské poistenie, zdravotné poistenie a príspevku na poistenie v nezamestnanosti, 
h)	prehľad o každej poskytnutej pomoci za posledné tri roky ( štátnej pomoci, aj pomoci de minimis),
i)	vyjadrenie obce, v ktorej sa projekt realizuje k podnikateľskému zámeru,
j)	čestné vyhlásenie žiadateľa, že nebolo proti nemu zahájené exekučné konanie, resp. nebol zahájený výkon súdneho rozhodnutia na majetok žiadateľa,
k)	čestné vyhlásenie žiadateľa, že má vysporiadané mzdové záväzky voči vlastným zamestnancom. 

Článok 9
Zmluva

(1)	Zmluva obsahuje najmä:

a)	identifikačné údaje o zmluvných stranách,
b)	predmet zmluvy (účel poskytnutia  pomoci de minimis),
c)	podmienky poskytnutia  pomoci de minimis,
d)	výšku  pomoci de minimis  a spôsob uvoľňovania  pomoci de minimis  vo väzbe na stanovené ciele projektu,
e)	spôsob kontroly plnenia zmluvných podmienok,
f)	sankcie za porušenie zmluvných podmienok vrátane podmienok vrátenia  pomoci de minimis,
g)	spôsob zmeny zmluvných podmienok a vypovedania zmluvy.

(2)	Neoddeliteľnou prílohou zmluvy je :

a)	podnikateľský projekt spolu so žiadosťou o pomoc de minimis,
b)	záznam hodnotenia komisie okresného úradu.

Článok 10
Osobitné ustanovenia

(1)	Na poskytnutie  pomoci de minimis  nie je právny nárok.

(2)	Nakoľko sa pomoc de minimis poskytuje z prostriedkov štátneho rozpočtu, považuje sa nedodržanie podmienok, za ktorých sa  pomoc de minimis poskytla, za porušenie rozpočtovej disciplíny podľa osobitného predpisu^11).
 
(3)	Poskytovateľ  pomoci de minimis je povinný oznámiť Úradu pre štátnu pomoc (ďalej len "úrad") poskytnutie tejto pomoci do 15 dní od jej poskytnutia. Príjemca  pomoci    de minimis je povinný oznámiť úradu prijatie tejto pomoci do 15 dní od jej prijatia.

(4)	Príjemca  pomoci de minimis je povinný:

a)	preukázať poskytovateľovi použitie prostriedkov  pomoci de minimis a oprávnenosť vynaložených nákladov,

b)	umožniť poskytovateľovi vykonanie kontroly
1.	použitia prostriedkov  pomoci de minimis,
2.	oprávnenosti vynaložených nákladov,
3.	dodržania podmienok poskytnutia  pomoci de minimis.

(5)	Na vykonávanie kontroly podľa odseku 4b sa primerane použijú základné pravidlá kontrolnej činnosti podľa osobitného predpisu^12).

(6)	V prípade vyhlásenia konkurzného konania na žiadateľa postupuje ministerstvo podľa osobitného predpisu^13).

(7)	Pokiaľ ministerstvo získa v  priebehu roka ďalšie prostriedky na financovanie  pomoci de minimis môže vyhlásiť vo Vestníku Ministerstva výstavby a regionálneho rozvoja SR ďalšie termíny predkladania a posudzovania žiadostí podľa článku 7.

Článok 11
Účinnosť

Tieto kritériá nadobudnú účinnosť dňom schválenia vládou Slovenskej republiky a budú zverejnené vo Vestníku Ministerstva výstavby a regionálneho rozvoja SR a na internetovej stránke ministerstva. Následne ich okresné úrady zverejnia v dostupnej regionálnej tlači, ako aj na vývesných tabuliach príslušného úradu. 

								László Gyurovszky
								        minister